Wieħed saċerdot Taljan, ħabib tiegħi, kappillan ta' parroċċa fid-Djoċesi ta' Benevento, kien jitlobni biex wara l-Għid il-Kbir immur ngħinu jbierek id-djar tar-raħal li tiegħu huwa kappillan. Meta kont ngħix Ruma kienet ħaġa faċli; sagħtejn ferrovija u nasal. Issa li qiegħed Malta dan il-kappillan talabni biex din is-sena wkoll immur ngħinu u jiena ma għidtlux le. Ħassejt li aktar kienet ta' ħtieġa l-preżenza tiegħi hemmhekk milli qalb l-abbundanza ta' saċerdoti f'pajjiżi. Mort ħamest ijiem – sewwasew fil-ġimgħa ta' wara l-Għid. Bdejt mill-ewwel inbierek id-djar. Tassew li llum ngħidu li nbierku l-familji mhux id-djar, imma l-parruċċani ta' hawnhekk għadhom isejħu t-tberik tal-Għid bħala t-tberik tad-djar. Kull sena li mort inbierek f'dan il-post, dejjem kelli miegħi wieħed anzjan li jaf mhux biss it-toroq kollha tar-raħal imma lill-parruċċani kollha, li biex ngħid id-dritt ma jaqbżux l-1,500. Dan Tonino iħabbat hu il-bibien tad-djar u javżahom li hemm is-saċerdot biex iberkilhom. Bosta huma dawk li jiftħu u jifirħu biż-żjara li tkun qed tagħmlilhom. Fit-tieni jum, kont qiegħed inbierek għadd ta' flats. Wasalna quddiem bieb li kellu statwa tal-Madonna mwaħħla mal-koxxa tiegħu u l-kitba " ". Tonino ħabbat u ġie jiftħilna żagħżugħ li nassumi li kellu bejn il-25 u t-30 sena. Wiċċu bħal ħmar ftit xħin rana imma għamlilna s-sinjal biex nidħlu ġewwa. Madwar għonqu kellu lazz imdawwar u miegħu salib tal-fidda mdendel. Dħalna. Għall-ewwel ħsibt li wiċċu ħmar ftit għax ma kienx kollox f'postu. Kien hemm xi żraben 'l hawn u 'l hemm u l-post ma kienx mija fil-mija organizzat. Mhux għax qgħadt nissindika, imma dawn il-ħwejjeġ tarahom bla ma trid meta tidħol f'dar in-nies. Bdejt naqra t-talba li kien hemm fuq is-santa li ħallejna f'kull dar li fiha dħalna nbierku. Kienet tibda hekk: "Huwa Ġesù Kristu stess, fil-persuna tas-saċerdot, li qiegħed iżur darek . . . . ." Konna wara l-bieb ta' barra. F'dak il-waqt persuna li kienet rieqda fuq is-sufan ħarġet rasha minn taħt il-friex. Kien żagħżugħ ieħor, nassumi tal-istess età tal-ieħor. Indunajt li din kienet koppja gay. Indunajt għalfejn wiċċ l-ewwel ġuvni ħmar kemm kemm xħin fetħilna. Indunajt li n-nuqqas ta' ordni fid-dar kien ifisser nuqqas ta' preżenza femminili. X'naqbad nagħmel? X'nagħmel inkompli nbierek jew nieqaf? F'anqas minn sekonda ħassejt x'jgħidli li kelli nkompli nbierek. Ħassejt x'jgħidli li kieku wieħed minn dawk iż-żgħażagħ kien ħija x'kont nagħmel? Ftakart fil-kliem tas-santa: Ġesù Kristu stess, fil-persuna tiegħi kien qiegħed iżur dik id-dar, allura x'nagħmel, naħseb b'moħħi jew b'moħħ Ġesù, nirreaġixxi b'qalbi jew b'qalb Ġesù? Kieku Ġesù Kristu x'kien jagħmel? Jekk nitlaq 'il barra issa, se nbegħidhom minn Fr. Reno jew se nbegħidhom mill-Knisja ta' Kristu? Jien qiegħed fi Knisja inkussiva jew f'għaqda li teskludi? Kieku dawn ma riedux li nberkilhom, setgħu qalulna le u mhux daħluna f'darhom mill-ewwel. Dawn il-ħsibijiet kollha għaddew minn moħħi f'inqas minn sekonda. Komplejt inbierek. Il-Kappillan ta' dan ir-raħal ċkejken jaf il-poplu kollu ta' hemmhekk. Kieku ma riednix immur inbierek għandhom kien javża lil Tonino biex ma jħabbatx fuq biebhom u konna nibqgħu sejrin bla ma kont ninduna b'xejn. Wara qgħ adt nirrifletti ftit u wasalt għal xi konklużjonijiet. Jekk aħna nbierku l-familji u mhux id-djar, żewġt aħwa li jgħixu flimkien inberkulhom għax inqisuhom familja. Mara armla li wliedha żżewġu u għandhom darhom, inberkulha minkejja li ma hijiex familja. Aħna nbierku lill-persuna għax il-bniedem huwa maħluq xbieha ta' Alla. U allura jekk persuna għandha orjentament omosesswali ma tibqax ħolqien ta' Alla, ma tibqax xbieha ta' Alla? Hemm regoli tal-Knisja Kattolika, li jiena nobdi dejjem, imma f'dan il-każ ma nemminx li ksirt xi regola. F'dan il-każ nemmen li mxejt b'kompassjoni, ġibt ruħi daqslikieku Kristu personalment mar fid-dar ta' dik il-koppja. Raxxejt l-ilma mbierek, sellimna lil xulxin, irringrazzjawni u ħriġt ma' Tonino biex inħabbtu l-bieb tal-flat ta' maġenbhom. Parti minn dan l-artiklu dehret f' Il-Mument, 19 ta' April 2015
Berikt dar ta' koppja gay